Europa steier onder snerpende weer - Internasionaal - Republikein
Friday, March 22nd, 23:19:45
Europa steier onder snerpende weer
Meer as 60 mense dood
05 March 2018 | Internasionaal
Die swaar sneeuval en hewige storms in Europa het meegebring dat vlugte gekanselleer is, pad- en spoorvervoer ontwrig is en skole gesluit moes word.
Dié stormweer het ook die lewe van meer as 60 mense geëis.
Weervoorspellers verwys na dié weertoestande as "the beast from the east". Dit het die koudste temperature in jare in sommige gebiede veroorsaak.
"Ná die ekstreme weerstoestand wat ons ervaar het, kan toestande oor die volgende paar dae effens verbeter," het die Britse weerkantoor die naweek gesê.
Volgens 'n opname deur AFP is 23 mense in Pole dood, sewe in Slovakië, ses in Tjeggië en vyf in Lituanië.
Sterftes is ook in Spanje, Italië, Romenië, Serwië, Slovenië, Brittanje, Nederland, Swede en Noorweë aangemeld.
Ten minste nege mense is in Frankryk dood, onder wie vier skiërs wat deur 'n sneeustorting in die Alpe getref is.
Verder is 'n 41-jarige Libiër dood in 'n leë treinwa in die weste van Frankryk gevind en die polisie vermoed dat hy verkluim.
In Oostenryk is vyf immigrante wat kaalvoet langs 'n hoofweg naby Graz gevind is, deur die owerhede gered. Hulle is daarheen gesmokkel en toe sonder heenkome agtergelaat.
In Switserland het die temperatuur tot -40°C gedaal weens dié hewige sneestorms wat selfs die normaalweg sonnige strande van die Mediterreense gebied met 'n laag sneeu bedek het.
Genève se besige lughawe is Vrydagmiddag in weerwil van die gure weer vir lugverkeer oopgestel. Lughawe-owerhede het egter gemaan vertagings en kansellasies kan steeds voorkom.
Die lughawe by Dublin in Ierland was ook oor die naweek gesluit en Schiphol-lughawe in Amsterdam moes ook talle vlugte vertraag of kanselleer weens yskoue winde.
In Darlington, Engeland, is die babadogter van Andrew Waring en sy vrou, Daniella, langs die toegesneeude snelweg gebore, met nooddienswerkers wat haar die naam #A66snowbaby gegee het.
Intussen is talle skole in Europa steeds gesluit en mense is aangeraai om binneshuis te bly en dit net buite te waag indien dit nie anders kan nie.
Meer as 80 treine en 15 vlugte is in Romenië gekanselleer, het die Roemeense polisie gesê. Die hawens was ook gesluit.
In Frankryk was sowat 2000 motoriste vir tot 24 uur op 'n snelweg naby Montpellier weens die sneeu vasgekeer.
Daar was dele in die ooste van Engeland waar die sneeu 10 cm dik gelê het en temperature is in sommige landelike gebiede so laag as -10 °C.
Sneeu het ook dele in Westminster, Londen, bedek.
'n Buitengewone sneeustorm het Rome in Italië verlede Maandag getref. Dit het daartoe gelei dat die Italiaanse owerhede die weermag moes ontbied om te help om die sneeu uit die strate te kry.
Napels het ook die meeste sneeu sedert 1956 beleef. Die strande in Napels was toe onder die sneeu. – Nampa/AFP/Reuters